**Abi kutsumine ja esmaabi**

**Käitumine liiklusõnnetuse toimumiskohal:**

1. Taga enda ohutus sündmuskohal – see on olulisim tegevus.
2. Kui oled liiklusõnnetuse tunnistaja, siis pargi oma sõiduvahend ohutult, et vältida uue liiklusõnnetuse tekkimist.
3. Hinda olukorda. Püüa aru saada, mis on juhtunud.
4. Selgita välja, kas keegi inimestest on vigastatud.
5. Kui selgub, et keegi on saanud vigastada, siis tuleb õnnetusest koheselt teavitada häirekeskust hädaabinumbril 112.
6. Tea, et liiklusõnnetuse korral on esmaabi andmine olulisem ja kiirabi teavitab liiklusõnnetusest ise politseid. Euroopa Liidu riikides saab abi kutsuda hädaabinumbril 112

**Õnnetusjuhtumist teatamine:** Ütle võimalikult rahulikult, kus liiklusõnnetus juhtus, mis on juhtunud ja mida sa näed ning vasta esitatud küsimustele! Selleks, et tuvastada sündmuskoht ja saata välja vajalikud operatiivmeeskonnad peab Häirekeskus teatajalt küsima järgmisi küsimusi:

* **Mis juhtus?** Olukorra selgitus (kuidas see avarii toimus? mitu sõidukit selles osalesid? milliste sõidukite vahel liiklusõnnetus juhtus nt mopeedijuht sai löögi sõiduautolt, kahe mopeedi kokkupõrge, mopeed sõitis teelt välja, mopeed sõitis otsa jalakäijale jne).
* **Kus õnnetus juhtus?** Õnnetuse võimalikult täpne asukoht. Kuna liiklusõnnetused saavad üldiselt juhtuda ainult teedel, siis on alati võimalik õige asukoht häirekeskusele või politseile selgeks teha. Kui Sa ei tea täpselt, kus sa parasjagu asud, siis on võimalik selgitada, kust kuhu Sa ise parasjagu liikusid. Ka selle järgi on häirekeskusel võimalik kaardi abil selgeks teha, kus liiklusõnnetus toimus. Tea, et kui Sa teatad õnnetusest mobiiltelefoni teel, siis on häirekeskusel võimalik positsioneerida Sinu asukoht.
* **Sinu nimi,** **kontakttelefon** ja seotus selle õnnetusega.
* Kas liiklusõnnetuse paigas on **kannatanuid**, kui palju?
* Kas **kannatanud** on **sõidukis või väljas**?
* Millised on **nende vigastused**? Sa saad öelda, kas kannatanud on teadvusel, st kas nad on kontaktivõimelised; kas nad on verised; kas nad hingavad; kas tunned nende pulssi. Hea kui suudad täpsustada mitme kannatanuga Sa kontakti ei saa, nemad on tõenäoliselt kriitilisemas seisus. Reeglina on kõndivad kannatanud kergemalt vigastatud. Kannatanu võib sõidukist eemaldada ainult siis, kui tema elu on otseses ohus (auto süttimise oht)
* Kas **sõiduk on süttinud või** kas selleks on nähtav **oht**? (nähtava ohu all mõeldakse kütusepaagi leket ning bensiini- või diislilõhna).
* Kui on tegemist mopeedi ja mõne teise mootorsõiduki kokkupõrkega, siis anna teada, **millises asendis on sõidukid**? Kas ratastel, külili, katuse peal vm.

**Häirekeskusel on aega 1 minut, et saada kätte see kõige olulisem teave, mille järgi on võimalik abi välja saata ja seejärel asuda olukorda täpsustama.**

**Seega:**

1. Püüa jääda rahulikuks ja selgita, mis juhtus.
2. Anna võimalikult täpne õnnetuse toimumise asukoht.
3. Selgita, kes Sa oled. Tea, et päästeteenustel on telefoninumbri lugeja ja sinu hädaabikõne lindistatakse.
4. Katkesta kõne alles siis, kui oled saanud selleks päästeameti töötajalt või politseilt loa. Kiirabil või politseil võib olla Sulle täpsustavaid küsimusi, mis võivad olla olulised liiklusõnnetuse kohale jõudmiseks ja inimeste elude päästmiseks.
5. Käitu kiirabilt, päästeametilt või politseilt saadud juhiste järgi.
6. Võta häirekeskusega uuesti ühendust kui kannatanu seisundis toimub muudatusi nt kannatanu ei räägi enam, hingamine muutub „halvemaks“ jm.
7. Hoia oma mobiil käepärast, sest kiirabil või politseil võib olla vajadus Sulle tagasi helistada.
8. Kui see on ohutu, jää sündmuskohale kuni abi saabumiseni.
9. Ka abi saabumisel käitu kiirabilt, päästeametilt või politseilt saadud juhiste järgi.

**Abi saabumisel:**

Politsei, päästeteenistuse ja kiirabi tegutsemine

Tea, et kui sündmuskohale saabuvad operatiivteenistused, siis algab seal suhteliselt kindlatele reeglitele ülesehitatud tegutsemine.

**Politsei** sulgeb vajadusel liikluse, piirab sündmuskoha ja asub teostama esialgseid uuringuid õnnetuse põhjuste väljaselgitamiseks.

**Päästeteenistus** kõrvaldab tuleohu ning asub kannatanuid sõidukist välja aitama.

**Kiirabi** osutab esmaabi ning transpordib kannatanud haiglasse.

Kõigi nende toimingute peaeesmärgiks on inimelu päästmine. Kogu tegutsemine peab olema suunatud sellele, et kannatanu saaks võimalikult kiiresti meditsiinilist abi ilma uute vigastusteta.

Üldjuhul on esmaabi andmine võimalik ka siis, kui kannatanu on sõidukis kinni, mistõttu on kannatanu ülikiire väljatoomine sõidukist hädavajalik vaid siis, kui sõiduk põleb. Kindlasti otsitakse läbi ka sündmuspaiga lähiümbrus, sest šokis inimesed võivad põgeneda metsa ning samuti võib olla mõni vigastatu püüdnud minna abi järele.

Suure osa mopeediga juhtunud liiklusõnnetuste põhjusteks on valesti valitud sõidukiirus ja soov enda sõiduoskust teistele demonstreerida – seega, jälgi teeolusid ja mõtle ennekõike enda turvalisele sõidustiilile ning teiste ohutusele.